BWG จับมือรัฐบาลลาวศึกษาพัฒนาโครงการกำจัดขยะ หวังต่อยอดพลังงานทดแทน
BWG จับมือรัฐบาลลาวศึกษาพัฒนาโครงการกำจัดขยะ หวังต่อยอดพลังงานทดแทน
21 พ.ย. 2559

นายสุทัศน์ บุณยอุดมศาสตร์ รองกรรมการผู้จัดการ บริษัท เบตเตอร์ เวิลด์ กรีน จำกัด (มหาชน) หรือ BWG เปิดเผยว่า เมื่อวันที่ 19 พ.ย.ที่ผ่านมาท่านพันทอง  พิดทุมมา รมช.อุตสาหกรรมและการค้า สาธารณรัฐประชาธิปไตยประชาชนลาว (สปป.ลาว) พร้อมคณะ ได้เดินทางเข้าเยี่ยมชมศูนย์บริหารและจัดการกากอุตสาหกรรม และโครงการโรงไฟฟ้าจากกากอุตสาหกรรมโรงแรกของประเทศไทย ในจังหวัดสระบุรี ของบริษัท เนื่องจากสปป.ลาว กำลังเดินหน้าพัฒนาไปสู่การเป็นประเทศอุตสาหกรรมและความทันสมัยจึงมีเป้าหมายพัฒนากระบวนการจัดการขยะอย่างเป็นระบบ ถูกต้องตามหลักวิชาการและมาตรฐานสากล
ทั้งยังสามารถสร้างประโยชน์สูงสุดทั้งในด้านเศรษฐกิจ สังคมสิ่งแวดล้อม ประชาชนและประเทศชาติด้วย ซึ่งเป้าหมายดังกล่าวสอดคล้องกับการดำเนินธุรกิจของบริษัท ซึ่งโมเดลในปัจจุบัน ได้รับความสนใจจากสปป.ลาว เพื่อนำไปพัฒนาโครงการบริหารจัดการขยะอย่างยั่งยืนในอนาคต
“รัฐบาล สปป.ลาว โดยท่านพันทอง พิดทุมมา รัฐมนตรีช่วยว่าการกระทรวงอุตสาหกรรมและการค้า สนใจโครงการศึกษาและพัฒนาการบริหารจัดการขยะอย่างมีมาตรฐานสู่พลังงานยั่งยืนร่วมกันกับ BWG เพื่อเสริมสร้างขีดความสามารถในการบริหารจัดการและการบูรณาการสร้างองค์ความรู้เสริมศักยภาพในการบริหารจัดการขยะให้ถูกต้องตามหลักวิชาการ และให้เป็นมาตรฐานสากล สอดคล้องกับความต้องการด้านพลังงานของประเทศ ตลอดจนพิจารณารูปแบบความร่วมมือของโครงการร่วมกัน เพื่อให้บรรลุเป้าหมาย ที่สปป.ลาวมีแผนงานที่จะศึกษา พัฒนา ค้นคว้าและวิจัยตลอดจนการจัดสร้างโครงการต้นแบบแห่งการบริหารและจัดการขยะอย่างบูรณาการเพื่อให้เกิดประโยชน์สูงสุดในด้านเศรษฐกิจ สังคมและสิ่งแวดล้อม โดยมุ่งสู่ความเป็นมาตรฐานสากล และถูกต้องตามหลักวิชาการด้วย”นายสุทัศน์ กล่าว
นายสุทัศน์ กล่าวว่า  สำหรับโครงการศึกษาและพัฒนาการบริหารจัดการขยะอย่างมีมาตรฐานสู่พลังงานยั่งยืน ที่บริษัท และสปป.ลาว จะทำการศึกษาร่วมกันในอนาคตนั้น บริษัทในฐานะผู้เชี่ยวชาญและมีประสบการณ์ยาวนานในการบริหารจัดการสิ่งปฎิกูลหรือวัสดุที่ไม่ใช้แล้วรายใหญ่ของประเทศไทย จะเป็นผ้รูบผิดชอบหลักด้านการสนับสนุน ส่งเสริมองค์ความรู้ การคิดค้นนวัตกรรมด้านการบริหารจัดการขยะอย่างถูกต้องตามมาตรฐานสากลและหลักวิชาการเพื่อนำไปสู่การผลิตพลังงานทดแทนอย่างยั่งยืน
ส่วนสปป.ลาว มีหน้าที่หลักในการประสานงานและอำนวยความสะดวก เพื่อให้การปฏิบัติงานเป็นไปตามกฎระเบียบและข้อบังคับทั้งภายในประเทศ และระหว่างประเทศ เพื่อช่วยให้การดำเนินงานสามารถบรรลุวัตถุประสงค์ของโครงการและนำข้อมูลที่ได้มาประกอบการพิจารณาดำเนินการประเมินความเป็นไปได้ของโครงการซึ่งอาจเป็นโครงการเดียวหรือหลายโครงการก็ได้ประเมินมูลค่าการลงทุนโครงการและพิจารณารูปแบบความร่วมมือและ/หรือการลงทุนในโครงการของทั้งสองฝ่ายตามที่ทั้งสองฝ่ายจะตกลงร่วมกันต่อไป